Томаида (драма у три чина)/11
XI

ДЕСПОТ, БРАЈКО БРАЈАНОВИЋ, ВЛАД

ДЕСПОТ: Веровао сам му ко најближем своме што сам веровао.	'
БРАЈКО: Зар, господару, не беше међу нама ни једног више коме би веровао?
ДЕСПОТ: Било је, Брајановићу! Сви сте ви часни и поуздани војници, ал’ њега изабрах. Он ме није служио, он ми је пузио, као што уме пузити и бити веран роб — навикнут да другоме а не себи припада. Хтедох да пошљем уходу на Пиндос да сазнам истину о броју чете и о Томаидиним намерама. Изабрах њега и упутих га да оде и да се каже незадовољник који ме је издао и да измисли причу неку како га гоним те је жедан освете. Рекох, стећи ће поверење Томаидино, те можда ће га и у чету примити. А место тога, она ми га враћа као убицу који се прима да јој моју главу однесе на дар!

Томаида (драма у три чина)